Ma, seun sterf op pad na toernooiSarina en Rico van Zyl. Foto: Facebook Die Suid-Afrikaanse junior skaakkampioenskap het op ŉ hartseer noot begin nadat ŉ ma en seun onderweg na die toernooi verongeluk het. Die kampioenskap vind by die Birchwood Hotel & Conference Centre in Johannesburg plaas. Anne Huisamen, voorsitter van Sedibeng Skaak, het aan Maroela Media gesê Sarina van Zyl en haar seun, Rico, was van Sasolburg na Johannesburg onderweg toe hulle verongeluk het. Rico was in die o. 14-span van Sedibeng Skaak. Hy was na verneem word 12 jaar oud. Huisamen kon nie meer besonderhede oor die ongeluk bekend maak nie. Daar is intussen Sondag tydens die opening van die kampioenskap ŉ minuut van stilte gehou ter ere aan Rico en sy ma. Die organiseerders van die kampioenskap het hul meegevoel betuig met die oorledenes se familie en vriende. ŉ Skaakbord sal vir die duur van die kampioenskap oopgehou word vir Rico. Grootmeester Wesley So het die amptelike opening van die kampioenskap behartig. Die toernooi is die grootste skaakkampioenskap in Suid-Afrika en een van die grootstes in Afrika. Wesley, wat van Minnesota in die VSA gekom het om die kampioenskap by te woon, het gesê hy is bly om in Suid-Afrika te wees en het sy opgewondenheid uitgespreek oor die nuwe generasie skaakspelers by die toernooi.